Nordjyllands Politi måtte tidligt i morges rykke ud til et knivstikkeri i Bispensgade 32 ved restaurant Kebabistan, hvor et skænderi udviklede sig dramatisk. - En 22-årig mand valgte at trække en kniv og stikke sin modpart - en jævnaldrende ung mand - i maveregionen med en steakkniv. Offeret er bragt til Aalborg Universitetshospital, hvor han er meldt udenfor livsfare, fortæller Poul Badsberg, der er vagtchef ved Nordjyllands Politi. Gerningsmanden er anholdt, og han er ifølge vagtchefen godt kendt at politiet i forvejen. OPDATERING - 16.56: Gerningsmanden til knivstikkeriet er blevet varetægtsfængslet indtil den 29. januar i et lukket grundlovsforhør - sigtet for grov vold i gentagelsestilfælde. Han kærede ikke fængslingen. Han kan desuden fortælle, at man ikke har anholdt flere, end man gør på en normal lørdag aften. - En lille håndfuld sover lige nu deres brandert ud i detentionen, så vi må konstatere, at man har opført sig fornuftigt i festmiljøet i løbet af natten, siger han. Til gengæld har politiet fået en hel del anmeldelser om brande i Aalborg. Vagtchefen fortæller, at der er noteret omkring 40 brande i forskellige størrelser fra klokken 18 mandag aften til 09 tirsdag morgen. Værst er det gået ud over et kolonihavehus på Ålykkevej, der er kraftigt skadet efter en brand. Politiets teknikere skal nu undersøge årsagen til branden.

Opsummering:
En mand er indlagt på hospitalet, efter en 22-årig stak ham ned med kniv nytårsmorgen.